กยศ.ปั่นป่วน
ขณะนี้เด็กนักศึกษากองทุนเงินให้กู้ยืมเพื่อการศึกษา (กยศ.) กำลังปั่นป่วนและเดือดร้อน
26 พ.ย. 2558

โดย...ชัตน์วรี [email protected]
ขณะนี้เด็กนักศึกษากองทุนเงินให้กู้ยืมเพื่อการศึกษา (กยศ.) กำลังปั่นป่วนและเดือดร้อน เนื่องจาก กยศ.ยังไม่ได้โอนเงินค่าครองชีพ 2,200 บาท/เดือน ให้มาหลายเดือนแล้ว ทำให้มีการร้องเรียนผ่านสื่อออนไลน์หลายแห่ง “ระบายความทุกข์ร้อน” โดยเด็กบางคนต้องไปกู้นอกระบบมาใช้จ่ายในชีวิตประจำวัน บางคนต้องลาออกจากมหาวิทยาลัย และบางคนเขียนระบายว่า มีเพื่อนถึงกับต้องขายตัวเพื่อหาเงินมาเรียน ในขณะเดียวกันก็มีข่าวลือว่า กยศ.ขาดสภาพคล่อง เพราะรุ่นพี่ที่เรียนจบไปแล้วไม่นำเงินมาใช้คืน ทำให้ไม่มีเงินมาปล่อยกู้ให้กับรุ่นน้อง
ยิ่งเมื่อวันที่ 24 พ.ย.ที่ผ่านมา ที่ประชุมคณะรัฐมนตรี (ครม.) พล.อ.ประยุทธ์ จันทร์โอชา นายกรัฐมนตรี ได้มอบหมายให้กระทรวงการคลัง และวิษณุ เครืองาม รองนายกรัฐมนตรี ร่วมกันจัดทำข้อกฎหมายเพื่อเรียกเงินคืนจากผู้ที่กู้เงินจาก กยศ.ให้ได้ตามระยะเวลาและมีความเหมาะสม เพราะที่ผ่านมามีนักเรียนนักศึกษาจำนวนมากที่กู้เงินจากกองทุนไปแล้วไม่ยอมใช้เงินคืน ส่งผลให้การบริหารงานของกองทุนเกิดปัญหา และอาจทำให้วงเงินที่จะปล่อยกู้ให้นักศึกษาในปีการศึกษาใหม่ลดน้อยลง
อย่างไรก็ตาม กยศ.ได้ชี้แจ้งว่า ปัญหาการโอนเงินค่าครองชีพ กยศ.ปีการศึกษา 2558 ที่ยังล่าช้า เพราะได้มีการปรับเปลี่ยนการโอนเงินค่าครองชีพใหม่ ซึ่งในปีนี้กองทุนจะโอนเงินค่าครองชีพให้กับผู้กู้ยืมเมื่อได้รับเอกสารสัญญาที่ถูกต้องและครบถ้วนแล้ว จากเดิมที่โอนเงินเมื่อผู้กู้ยืมและสถานศึกษาได้ยืนยันในระบบ e-Studentloan ภายใน 3 วันทำการ 
ดังนั้น ปัญหาการโอนเงินล่าช้าจึงมาจากสถานศึกษาบางแห่งส่งสัญญาไม่ถูกต้อง หรือไม่ส่งสัญญาตามกำหนดระยะเวลา อีกทั้งมีสถานศึกษากว่า 200 แห่ง ไม่ได้ส่งเอกสารสัญญาไปที่ธนาคาร แต่นำส่งมาที่กองทุน ทำให้ธนาคารได้รับเอกสารสัญญาล่าช้าไปอีก ทั้งนี้ ธนาคารกรุงไทยจะตรวจสอบเอกสารสัญญาและทยอยโอนเงินให้กับผู้กู้ยืมได้ตั้งแต่ต้นเดือน ธ.ค. 2558 เป็นต้นไป
กรณีนี้เหมือนกับเป็นการลงโทษ “คนดี” เพราะรุ่นพี่ที่ยืมเงิน กยศ.ไปแล้วไม่คืนเงิน เท่ากับตัดโอกาสการศึกษาของรุ่นน้อง และการที่ขาดเอกสารหลักฐานสำคัญในการกู้เงิน ซึ่งก็เป็นสาเหตุที่ กยศ.ตามตัวลูกหนี้มาชำระหนี้ไม่ได้ ดังนั้น ถึงเวลาที่จะต้องยกเครื่องระบบ กยศ.กันแล้ว ทั้งผู้ให้กู้ เด็กที่กู้ รวมถึงสถาบันการศึกษาด้วย